EURÓPSKA KOMISIA V Bruseli4. 12. 2017 COM(2017) 725 final SPRÁVA KOMISIE EURÓPSKEMU PARLAMENTU A RADE o implementácii, fungovaní a účinnosti domény najvyššej úrovne .eu



1.Kontext Doména najvyššej úrovne .eu oslávila v apríli 2016 svoje 10. výročie. Za posledných desať rokov sa táto doména najvyššej úrovne s kódom krajiny .eu naďalej profilovala ako inovačná a moderná prípona vo veľkej miere schopná držať krok so staršími doménami najvyššej úrovne, ktoré sa vyskytujú v prostredí internetových domén už tri desaťročia, aj konkurovať novým generickým doménam najvyššej úrovne, ktoré boli zavedené v roku 2014. Na konci prvého štvrťroka 2017 bola doména najvyššej úrovne .eu siedmou najväčšou doménou najvyššej úrovne s kódom krajiny na svete. Viac než 3,7 milióna registrácií je dôkazom, že Európania pri výbere názvu domény na svoju prezentáciu na internete vnímajú doménu najvyššej úrovne .eu ako hodnotnú možnosť. Komisia je v súlade s článkom 8 nariadenia (ES) č. 733/2002 o zavedení domény najvyššej úrovne „.eu“ povinná predložiť Európskemu parlamentu a Rade správu rok po prijatí uvedeného nariadenia a potom každé dva roky. Táto správa obsahuje informácie o implementácii, fungovaní a efektívnosti domény najvyššej úrovne .eu počas posledných dvoch rokov, konkrétne počas obdobia od 1. apríla 2015 do 31. marca 2017. 2.Právny rámec a základné zásady domény .eu Doména najvyššej úrovne .eu sa zriadila týmito právnymi aktmi: –Nariadenie Európskeho parlamentu a Rady (ES) č. 733/2002 z 22. apríla 2002 o zavedení domény najvyššej úrovne „.eu“ (v znení zmien); –Nariadenie Komisie (ES) č. 874/2004 z 28. apríla 2004, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne .eu a zásady, ktorými sa riadi registrácia (v znení zmien). Súčasným prevádzkovateľom registra je organizácia EURid, ktorá je zodpovedná za organizáciu, správu a riadenie domény najvyššej úrovne .eu a jej variantov v ďalších písmach. Dňa 12. apríla 2014 znovu získala koncesnú zmluvu na služby na druhé obdobie na základe výzvy na vyjadrenie záujmu a vykonávacieho rozhodnutia Európskej komisie z 11. apríla 2014. 3.Registrácia a používanie názvov domén .eu V období, na ktoré sa vzťahuje správa, sa miera využívania domény najvyššej úrovne s kódom krajiny .eu ustálila podobne, ako v prípade ďalších európskych domén najvyššej úrovne s kódom krajiny. Ročný nárast využívania domény .eu v priebehu roka 2016 bol záporný. Celkový počet registrácií na konci roku 2015 bol 3 862 467 a k 31. decembru 2016 to bolo 3 760 695 registrácií. Takýto pokles v minulom roku možno pripísať niekoľkým faktorom v prostredí systému názvov domén (DNS) i mimo neho, ako sú napríklad nasýtenie trhu, vyššia konkurencieschopnosť, menej akcií registrátorov zapojených do nových registrov generických domén najvyššej úrovne a v niektorých prípadoch stagnujúca ekonomika, ktoré ovplyvnili aj ostatné organizácie registrov, ale aj trvalému úsiliu o odstránenie názvov domén s nesprávnymi údajmi z databázy Whois. Miera obnovovania názvov domén .eu zostáva na priemernej úrovni 80 %, čo je veľmi slušné tempo v porovnaní s priemerom odvetvia 73 %. Dňa 1. júna 2016 bola spustená prípona .ею (.eu v cyrilike). Na konci 1. štvrťroka 2017 bolo s príponou .ею zaregistrovaných niečo málo cez 2 200 názvov domén. Situácia týkajúca sa názvov domén sa v uplynulých dvoch rokoch výrazne zmenila zavedením nových generických domén najvyššej úrovne (napr. .car, .hotel) po tom, čo Internetová korporácia pre prideľovanie mien a čísel (ICANN) otvorila priestor generických domén najvyššej úrovne. V čase prípravy tejto správy bolo určených už viac ako 1 200 nových generických domén najvyššej úrovne a odhaduje sa, že do konca fiškálneho roku 2018 korporácie ICANN bude určených a funkčných viac než 1 240 domén. V súčasnosti ich registrácie predstavujú 25,6 milióna názvov domén z 329,3 milióna registrovaných domén vo svete (142,7 milióna registrovaných pod doménami najvyššej úrovne s kódom krajiny). Hoci trh nových generických domén najvyššej úrovne nesplnil očakávania (keďže dopyt používateľov bol oveľa nižší, než sa očakávalo), jeho rast bol vyšší ako v prípade starších domén najvyššej úrovne. S ohľadom na historický vývoj a situáciu na trhu je cieľom udržiavať stabilný, pozitívny rast a posilniť opatrenia smerujúce k tomu, aby .eu a jej verzia v cyrilike boli kvalitnými doménami najvyššej úrovne. 4.Internacionalizované názvy domén 4.1.Internacionalizované názvy domén .eu Zavedenie internacionalizovaných názvov domén na najvyššej úrovni patrí do právomoci korporácie ICANN. Korporácia ICANN 16. novembra 2009 spustila zrýchlený postup zavedenia internacionalizovaných názvov domén pre domény najvyššej úrovne s kódom krajiny , aby uľahčila zavádzanie prípon internetových domén najvyššej úrovne označujúcich kódy krajín (napr. .gr, .bg, .eu), ktoré tvoria iné znaky než latinka.

Po tom, ako Cyprus, Grécko a Bulharsko Komisii predložili svoje preferované verzie prípony .eu, EURid 5. mája 2010 postúpil korporácii ICANN žiadosť o verzie domén najvyššej úrovne .eu v cyrilike a gréckom písme. Reťazce .ευ v gréčtine a .ею v cyrilike sa pôvodne považovali za zameniteľne podobné existujúcemu reťazcu ASCII znakov domény najvyššej úrovne s kódom krajiny (.eu), preto sa v súvislosti s ich zavedením začal zdĺhavý postup hodnotenia. Zatiaľ čo reťazec v cyrilike (.ею) úspešne prešiel zrýchleným procesom zavedenia internacionalizovaných názvov domén, grécky reťazec (.ευ) neuspel vo fáze technického hodnotenia s odôvodnením, že je „buď vizuálne totožný, alebo vizuálne zameniteľný prinajmenšom s tromi reťazcami podľa normy ISO 646-BV, a to „.eu“, „.ev“ a „.ey‘“. Na základe žiadosti o prehodnotenie reťazec .ευ nebol v októbri 2014 vyhodnotený ako zameniteľne podobný s reťazcami .ev a .ey, ale ako zameniteľne podobný s reťazcami .EV a .EY. Pracovná skupina zriadená na poskytnutie ďalších usmernení o metodike procesu preskúmania podobnosti druhého reťazca vrátane výkladu rozdelených odporúčaní 23. júna 2016 odporučila, aby sa v prípade zameniteľnej podobnosti s inými reťazcami písanými veľkými písmenami (ale nie malými) uprednostnil reťazec písaný malými písmenami. V čase písania tejto správy sa zvažuje možnosť zriadenia ďalšej pracovnej skupiny na zavedenie posúdenia opatrení na zmiernenie zameniteľnej podobnosti na úrovni registra. 5.Fungovanie registra 5.1.Register EURid je celoeurópska nezisková organizácia s hlavným sídlom v Diegeme (Belgicko) a s regionálnymi pobočkami v Štokholme, Prahe a Pise. Pozostáva z dvoch zakladajúcich členov – DNS Belgium (register .be) a Istituto di Informatica e Telematica (register .it) – a ôsmich pridružených členov. Sú to ARNES (register .si), CZ.NIC (register .cz), Business Europe (konfederácia 39 priemyselných federácií z 33 krajín), ECTA Internet Committee (European Community Trademark Association – Združenie Európskeho spoločenstva pre ochranné známky), EMOTA (European Multi-channel and Online Trade Association – Európska asociácia viackanálového a internetového obchodovania), IAB Europe (Interactive Advertising Bureau – Úrad interaktívnej reklamy), CECUA (Confederation of European Computer Users – Konfederácia európskych používateľov počítačov) a UEAPME (European Association of Craft, Small and Medium-sized Enterprises – Európska asociácia remesiel, malých a stredných podnikov). Marie-Emmanuelle Haasová, právnička zameriavajúca sa na práva duševného vlastníctva, sa stala nezávislým členom v roku 2016. Hlavné lokality serverov organizácie EURid sa nachádzajú v Amsterdame a v Luxembursku. V oboch sa nachádzajú rovnaké zariadenia. Servery spravované samotnou organizáciu EURid sa nachádzajú v Amsterdame, Ľubľane, Londýne a Prahe, zatiaľ čo traja poskytovatelia smerovania Anycast – DENIC, NETNOD a DYN – majú názvové servery po celom svete. Z hľadiska ľudských zdrojov bolo na konci prvého štvrťroka 2017 v štyroch pracoviskách organizácie EURid zamestnaných celkovo 50,3 zamestnancov na plný úväzok. Väčšina zamestnancov je v rámci tímu vonkajších vzťahov (zodpovedný za poskytovanie správy účtov a podporu vo všetkých jazykoch EÚ) a technického oddelenia. 5.2.Vzťahy s registrátormi Samotný register .eu podľa aktuálnych právnych predpisov nefunguje ako registrátor. Hlavnou prioritou registra EURid je aj naďalej poskytovať kvalitné služby svojim 693 akreditovaným registrátorom. Počet akreditovaných registrátorov za posledné dva roky mierne klesol – ku koncu 1. štvrťroka 2015 ich bolo 751 – v dôsledku pokračujúcej konsolidácie účtov registrátorov, ako aj to, že veľa veľkých hráčov na európskej a svetovej úrovni kúpilo niekoľko menších registrátorov. V novembri 2016 register .eu spustil nástroj Jednotná oblasť platieb v eurách (SEPA) a tzv. poplatobný systém, prostredníctvom ktorého majú registrátori teraz možnosť pripisovania transakčných poplatkov priamo na svoje bankové účty. EURid okrem toho venoval väčšiu pozornosť registrátorom s nezaplatenými faktúrami a v dôsledku toho zastavil niekoľko účtov. 5.3.Medzinárodné vzťahy V období, za ktoré sa podáva táto správa, sa register .eu naďalej pravidelne a účinne zapájal do ekosystému internetu. To zahŕňa:

·aktívnu účasť na zasadnutiach a seminároch Rady európskych národných registrov domén najvyššej úrovne (CENTR); ·účasť na zasadnutiach korporácie ICANN; ·predsedníctvo pracovnej skupiny Stratégia a prevádzkový plán podpornej organizácie ccNSO korporácie ICANN; ·predsedníctvo pracovnej skupiny revízneho výboru pre rozšírený postup posudzovania podobnosti (EPSRP) organizácie ccNSO v 2. štvrťroku 2015; ·zapojenie do procesu prechodu správy orgánu IANA a do procesu rozšírenia zodpovednosti korporácie ICANN ako jeden zo zástupcov vymenovaných organizáciou ccNSO v pracovnej skupine Cross Community; ·spoluprácu s organizáciou UNESCO a spoločnosťou Verisign na výročnej Svetovej správe o internacionalizovaných názvoch domén; ·spoluprácu s korporáciou ICANN zameranú na výmenu osvedčených postupov organizácie EURid medzi registrami a registrátormi v oblasti Blízkeho východu a priľahlých krajín (MEAC) a v regióne Latinskej Ameriky a karibskej oblasti; ·partnerstvo na organizovanie Fóra pre správu internetu v Scuola S. Anna in Pise; ·spustenie „Akadémie .eu“ v júni 2015; ·organizovanie výročného zasadnutia Európskeho dialógu o riadení internetu (EuroDIG) v Bruseli v dňoch 9. – 10. júna 2016 v spolupráci s Európskou komisiou. 5.4.Marketingové, informačné a komunikačné činnosti Dňa 7. apríla 2016 oslávila doména .eu svoje 10. výročie. Tento míľnik bol oslávený spustením úplne nových webových stránok eurid.eu, ako aj špeciálnym výročným vydaním online časopisu .eu illustrated. Počas uplynulých dvoch rokov vyvíjal EURid viacero marketingových, informačných a komunikačných činností rôznymi spôsobmi: ·Ďalším posilňovaním svojho partnerstva s akreditovanými registrátormi s cieľom propagovať doménu najvyššej úrovne .eu prostredníctvom spoločne financovaného marketingového programu a takzvaných prispôsobených schém znižovania. V rámci spoločne financovaného marketingového programu bolo v roku 2015 preložených 52 a v roku 2016 predložených 57 návrhov rôzneho charakteru. S prispôsobenými schémami znižovania (CRS) register predstavil pre registrátorov možnosť dosiahnuť nižšie registračné poplatky na základe objemu predaja, čo je prístup, ktorý je typický pre mnoho ďalších registrov domén najvyššej úrovne. V čase písania tejto správy 98 % registrácií z 1. štvrťroku 2017 vykonalo 331 registrátorov, ktorí sa v roku 2017 pripojili k CRS. ·Vylepšením priamych marketingových činností zameraných na zvyšovanie povedomia o doméne .eu. Iniciatívy v roku 2015 a 2016 zahŕňali dve každoročné online marketingové kampane, účasť na vybraných veľtrhoch a podujatiach týkajúcich sa domén v celej Európe a pokračovanie bilbordovej kampane na bruselskom letisku. Okrem toho sa v uplynulých dvoch rokoch stali pravidelnou aktivitou aj ocenenia .eu Web Awards. ·Navrhovaním štruktúrovanej prítomnosti na sociálnych médiách, ako aj publikovaním štvrťročných a ročných správ a polročného časopisu .eu illustrated. 5.5.Finančná situácia Register je externá organizácia, ktorá prijíma samostatné rozhodnutia. Komisia však pozorne sleduje jeho finančnú situáciu v súlade s ustanoveniami právneho rámca a zmluvou o koncesii na poskytovanie služieb. Úplné kontroly účtov na mieste vykonáva nezávislý finančný audítor. Komisia vykonáva svoju úlohu dozorného orgánu preskúmavaním pripomienok audítorov, polročných a ročných finančných správ, štvrťročných správ o pokroku, návrhov rozpočtov a plánov stratégie a prevádzkových plánov. Finančné otázky sa pravidelne prerokúvajú s registrom na polročných zasadnutiach a na stretnutiach na úrovni útvarov. S cieľom byť konkurencieschopnejším na dynamickom trhu s doménami najvyššej úrovne zaviedol EURid pre svojich registrátorov prispôsobené schémy znižovania, ktoré umožňujú znížené poplatky za nové registrácie podľa objemu predaja registrátora. K januáru 2017 je základný poplatok za nový názov domény pre registrátorov zapojených do CRS 1,75 €.

Kľúčové finančné aspekty registra zostali v rokoch 2015 a 2016 stabilné. Zatiaľ čo príjmy registra boli v oboch rokoch približne 13 miliónov EUR, náklady výrazne klesli na niečo viac ako 11 miliónov EUR koncom roka 2016. V dôsledku toho bol čistý finančný výsledok menej vyrovnaný než v predchádzajúcich rokoch s prebytkom v prospech rozpočtu Európskej únie 1 238 723 EUR za účtovný rok 2015 a 2 748 873 EUR za rok 2016. Komisia pravidelne kontrolovala zmeny plánovaných a skutočných nákladov registra, predovšetkým nákladov súvisiacich s marketingom (približne 3 milióny EUR v roku 2015 a 2,7 milióna EUR v roku 2016) a s ľudskými zdrojmi (približne 4 milióny EUR v roku 2015 a 3,9 milióna EUR v roku 2016). Na konci roka 2016 mal register päť druhov finančných rezerv: odpisový fond (0,8 milióna EUR), investičný fond (0,6 milióna EUR), sociálny fond (2,7 milióna EUR), fond na pokrytie právnych záväzkov (1,2 milióna EUR) a pracovný kapitál (1 milión EUR). 5.6.Kontinuita, pružnosť a kvalita prevádzky 5.6.1.Kontinuita prevádzky Počas roku 2016 bol so zvýšeným vzostupom rôznych kybernetických hrozieb prehodnotený každoročný test kontinuity prevádzky. Keďže tradičný presun na iné dátové centrum bol integrovaný do bežných obchodných činností a vykonáva sa pravidelne počas časov údržby, EURid sa zameral na inú oblasť zvládania krízy. Preto v druhom polroku 2016 EURid uzavrel zmluvu s externou spoločnosťou na vykonanie testu známeho ako Tabletop eXercise (TTX). TTX je test so scenárom zahŕňajúci simulovaný incident, počas ktorého sa vyhodnotí celý proces krízového riadenia. Na rozdiel od testu v rámci plánu kontinuity prevádzky pred rokom 2016 test TTX zahŕňal celý tím krízového riadenia vrátane oddelenia technických operácií, právneho oddelenia, oddelenia komunikácií, oddelenia vonkajších vzťahov a generálneho riaditeľa. Hoci je tento test len na papieri a je zostručnený, poskytuje dostatok informácií o možných nedostatkoch. EURid v roku 2016 takisto uskutočnil niekoľko testov obnovenia prevádzky po zlyhaní a obnovenia prevádzky (DRRT), hoci ich z dôvodu konfliktov plánovania zdrojov a priorít bolo menej, ako bolo plánované. 5.6.2.Zabezpečenie Doména najvyššej úrovne .eu vykonáva protokol bezpečnostného rozšírenia systému názvov domén (DNSSEC). DNSSEC je protokol na overenie autenticity zobrazovaných reakcií názvového servera (webových stránok) až po koreňovú zónu internetu v tzv. reťazi dôvery. Tzv. zľava za používanie DNSSEC (zľava 0,02 EUR mesačne z poplatku za názov domény za každý správne podpísaný názov domény) zavedená v roku 2013 bola naďalej k dispozícii registrátorom, aby sa ďalej podporilo zavedenie protokolu DNSSEC. Na konci 1. štvrťroka 2017 bolo 357 389 názvov domén .eu podpísaných protokolom DNSSEC. EURid okrem toho na úrovni spoločnosti implementoval požiadavky normy ISO/IEC 27001, čo je norma informačnej bezpečnosti stanovená Medzinárodnou organizáciou pre normalizáciu, s cieľom poskytovať zabezpečené kvalitné služby akreditovaným registrátorom domén .eu a širokej verejnosti. Register domén .eu získal opätovnú certifikáciu pre normu ISO/IEC 27001 po audite vykonanom spoločnosťou British Standards Institution (BSI) 28. júna 2016. 5.6.3.Opatrenia na zvýšenie presnosti registračných údajov, zmiernenie zneužívania názvov domén a spolupráca v boji proti počítačovej kriminalite Register každodenne uplatňuje opatrenia na boj proti škodlivému správaniu na internete so zneužívaním názvov domén vrátane napríklad porušovania autorských práv, phishingu a kybernetických útokov vrátane šírenia malvéru. Kontroluje sa najmä, či názvy domén spĺňajú kritériá oprávnenosti, a preverujú sa nové registrácie, či sa v rámci nich nevyskytli podozrivé vzorce alebo iné anomálie. Podľa článku 4 dohody o akreditácii registrátorov domén .eu musia registrátori zabezpečiť, aby každý držiteľ názvu domény spĺňal všetky požiadavky stanovené v nariadeniach EÚ a ich následných zmenách, dodržiaval politiku registrácie domény .eu a podmienky domény .eu uverejnené na webovom sídle registra. Zlepšenie poskytovania presných registračných údajov žiadateľmi o registráciu je čoraz dôležitejším nástrojom pri prevencii a boji proti podvodnému používaniu názvov domén. S týmto cieľom EURid v prvom štvrťroku 2014 spustil plán kvality Whois. V období, na ktoré sa vzťahuje správa, sa spresnili postupy na zavedenie zrýchleného spôsobu hodnotenia jasných prípadov. V prípade evidentne nepresných registračných údajov, zistenia vzorov v registrácii názvov domén alebo podozrenia alebo obvinenia zo zneužívania sa uplatňuje zrýchlený postup. V takom prípade je žiadateľ o registráciu povinný poskytnúť dôkazy o registračných údajoch do troch dní, inak sa príslušný názov domény pozastaví. Počas roku 2016 bolo skontrolovaných viac než 18 000 názvov domén, z ktorých viac než 9 000 bolo pozastavených a 1 000 následne zrušených. Okrem toho register naďalej poskytoval pravidelnú pomoc orgánom presadzovania práva a ďalším príslušným orgánom. Na vnútroštátnej úrovni v Belgicku EURid viedol pravidelný dialóg s CERT-EU a aktívne spolupracoval s orgánmi ako belgické federálne ministerstvo hospodárstva (FOD Economie), belgická colná správa (Cybersquad) a úrad prokuratúry pri ich boji proti nezákonným aktivitám týkajúcim sa názvov domén .eu. Spolupráca sa zameriavala najmä na predaj falšovaných výrobkov pri používaní názvov domén .eu. Na európskej úrovni EURid v decembri 2016 podpísal memorandum o porozumení s Europolom týkajúce sa zapájania sa do spoločného úsilia súvisiaceho s bojom proti počítačovej kriminalite, výmeny štatistických údajov a trendov týkajúcich sa počítačovej kriminality a záväzku spolupráce na projektoch zameraných na boj proti počítačovej kriminalite. 5.7.Právne konania a spory súvisiace s názvami domén

5.7.1.Prípady na Všeobecnom súde a na Súdnom dvore Európskej únie V období, na ktoré sa vzťahuje správa, neboli žiadne prípady na Všeobecnom súde ani na Súdnom dvore Európskej únie. 5.7.2.Postup alternatívneho riešenia sporov Spory týkajúce sa názvov domén možno postúpiť poskytovateľovi alternatívneho riešenia sporov (ARS) – teda rozhodcovskému súdu Českej republiky so sídlom v Prahe. Počas roka 2015 bolo podaných celkovo 65 nových ARS sťažností, teda približne 5 sťažností mesačne. Celkovo bolo ukončených 68 ARS sporov (prijaté sťažnosti: 46; zamietnuté sťažnosti: 5; stiahnuté sťažnosti: 2; chybné sťažnosti: 14; urovnania: 1) Počas roka 2016 bolo podaných celkovo 80 nových ARS sťažností, teda ustálený priemer tesne nad 6 prípadov mesačne. Celkovo bolo ukončených 67 ARS sporov (prijaté sťažnosti: 41; zamietnuté sťažnosti: 9; stiahnuté sťažnosti: 2; chybné sťažnosti: 14; urovnania: 1). Od 1. júna 2016 je možné podávať aj spory týkajúce sa názvov domén .eu v cyrilike (.ею). Na konci 1. štvrťroka 2017 neboli na rozhodcovskom súde Českej republiky podané žiadne sťažnosti týkajúce sa domén .ею. 5.7.3.Súdne konania V období, na ktoré sa vzťahuje správa, bol register EURid stranou v týchto prípadoch: STRANSKY/EURid Dňa 6. mája 2015 EURid zaviedol protokol IDNA2008 a pravidlá týkajúce sa zoskupovania homoglyfov a oznámil svoje pravidlá pre staršie názvy domén, ktoré už nie sú v súlade s týmito novými pravidlami. Tieto pravidlá zahŕňali obdobie vyradenia v trvaní jedného roka. Do 6. mája 2016 mali byť nevyhovujúce názvy domén stiahnuté a nemali sa dať opätovne registrovať. Dátum uplynutia platnosti dvoch naďalej nevyhovujúcich názvov domén (fırstrowsports.eu a fırstrow.eu) bol až po dátume vyradenia 6. mája 2016 (a to až 28. februára 2025). Držiteľ oboch názvov domén žaloval EURid pred súdom v Českej republike vo veci jedného názvu domény: fırstrowsports.eu. Písomný rozsudok bol doručený 21. novembra 2016. V oficiálnom rozhodnutí súdu sa uvádza: „Žalovanej strane (EURid) sa ukladá povinnosť zabezpečiť fungovanie názvu domény fırstrowsports.eu do 28. februára 2025, pretože článok 13 podmienok organizácie EURid neumožňuje organizácii EURid jednostranne zmeniť práva a povinnosti držiteľa, ale organizácii EURid umožňuje uplatňovať nové pravidlá len na všetky následné registrácie.“ Hoci sa rozhodnutie súdu týka iba jedného názvu domény, fırstrowsports.eu, a nevzťahuje sa na doménu fırstrow.eu, EURid uplatnil rozhodnutie súdu na oba názvy domén a obe uchová aktívne až do dátumu uplynutia platnosti 28. februára 2025 (v tento deň budú stiahnuté). V dôsledku toho bol tento prípad uzavretý. EURid/VAN COLLEM Dňa 29. februára 2016 EURid začal súdne konanie proti dvom držiteľom názvov domén (Nanogenetics Ltd. a Citizen Engineering Services Ltd.), ktorí obaja majú rovnakú obchodnú adresu (29 Harley Street, Marylebone, Londýn, W1G 9QR). Obaja držitelia zaregistrovali približne 1 600 názvov domén prostredníctvom registrátora IO Domain UK Ltd. s obchodným názvom Universal Domains a s rovnakou adresou (29 Harley Street, Marylebone, Londýn, W1G 9QR). Zdá sa, že na uvedenej adrese je zaregistrovaných viac ako 6 000 spoločností zo Spojeného kráľovstva. Vypadalo to, že pán Van Collem tvrdil, že zastupuje oboch držiteľov názvov domén, a preto mal EURid dôvod sa domnievať, že pán van Collem je v skutočnosti aj registrátorom. Keďže tento registrátor mal nesplatenú pohľadávku vo výške 7 363,50 EUR, EURid ukončil svoju dohodu o akreditácii z dôvodu porušenia zmluvy (po niekoľkých upomienkach). V dôsledku ukončenia zmluvy s registrátorom všetci držitelia domén dostali e-mailom automatické upozornenia, že si majú nájsť iného registrátora podľa vlastného výberu a preniesť svoje názvy domén k zvolenému registrátorovi. Pán Van Collem uviedol, že si vybral spoločnosť Lifestyle International BV (holandská nadácia). Táto spoločnosť skutočne požiadala o akreditáciu na registrátora domén .eu, ale pretože postup akreditácie nikdy úspešne nedokončila, EURid jej žiadosť neprijal. EURid poskytol p. van Collemovi viac ako 166 kalendárnych dní na prenos svojich názvov domén (v porovnaní s bežnými 30 – 40 dňami pre ostatných držiteľov za podobných okolností).

Keďže EURid „vyhradil“ tieto názvy domén pre pána van Collema bez toho, aby za ne zaplatil, rozhodol sa začať súdne konanie s cieľom požiadať súd, aby vyhlásil dohodu medzi EURid a držiteľom (držiteľmi) názvu domény za ukončenú. Držitelia názvov domény (Nanogenetics Ltd. a Citizen Engineering Services Ltd.) Vypočutie na (bruselskom) súde sa konalo 21. februára 2017 a medzičasom boli obe spoločnosti zrušené. Sudca sa rozhodol vziať si viac času, aby dôkladne skontroloval odstránenie oboch spoločností z obchodného registra Spojeného kráľovstva (Companies House), a teda odložiť svoje rozhodnutie. EURid očakáva, že dostane predbežné rozhodnutie, ktorým sudca znovu otvorí rozpravu alebo nie. 6.Registrácia v schéme EMAS a kompenzácia emisií CO2 EURid sa stal 23. mája 2012 prvým registrom v Európe s osvedčením EMAS (registračné číslo BE-VL-000016). V druhom štvrťroku 2015 EURid dokončil proces opätovnej certifikácie s revidovaným environmentálnym vyhlásením na roky 2015 – 2017, ktoré zahŕňa šesť cieľov. Registrácia EMAS sa vzťahuje na ústredie EURid v Diegem v Belgicku aj na pobočku v Pise v Taliansku (od 2. štvrťroka 2015). Od roku 2013 EURid validuje svoje emisie CO2 a následne nakupuje certifikované emisné kvóty na CO2 na ich kompenzáciu. 7.Závery Model domény najvyššej úrovne .eu bol úspešne zavedený. Počas uplynulých dvoch rokov doména najvyššej úrovne .eu pôsobila v prostredí domén najvyššej úrovne, ktoré bolo odlišné od prostredia, do ktorého v roku 2006 vstúpila. Nové generické domény najvyššej úrovne úplne zmenili odvetvie názvov domén. Do správy nových prípon sa zapája stále viac registrátorov, pričom starší operátori domén najvyššej úrovne začali hľadať možnosti odlíšenia svojich ponúk a rozšírenia do nových oblastí podnikania, ktoré by mohli kompenzovať nižšie príjmy z nových registrácií z dlhodobého hľadiska. Koncom roka 2016 Európska komisia spustila Program regulačnej vhodnosti a efektívnosti (REFIT) na preskúmanie nariadení týkajúcich sa domén .eu s cieľom zistiť, či právny rámec domén .eu naďalej slúži svojmu zamýšľanému účelu. Zahŕňa „back-to-back“ hodnotenie a posúdenie vplyvu. Hodnotenie preskúma minimálne päť povinných hodnotiacich kritérií hodnotenia efektívnosti, účinnosti, relevantnosti, súdržnosti a pridanej hodnoty pre EÚ a bude zahŕňať vykonávanie právneho rámca domén .eu v celej EÚ, krajinách EHP a kandidátskych krajinách od prijatia prvého nariadenia v roku 2002. Toto hodnotenie bude tvoriť základ pre prípadné posúdenie vplyvu orientované na budúcnosť, načrtne politické reakcie na identifikované výzvy s možným prijatím konkrétnych iniciatív v roku 2018. Viacjazyčnosť je aj naďalej primárnym cieľom pre register domén .eu aj pre Európsku komisiu. Stojí za zmienku, že sedem rokov po predložení žiadosti registra EURid týkajúcej sa reťazca .eu v gréckom písme korporácia ICANN neschválila grécke .ευ z dôvodu, že je zameniteľne podobné s inými reťazcami. Komisia opakovane žiadala korporáciu ICANN o dokončenie tohto procesu a zdôrazňovala, že korporácia ICANN nepostupovala rovnako prísne ako dovtedy, pretože v nedávnej minulosti boli určené jasne zameniteľne podobné nové generické domény najvyššej úrovne. Nedávna aktívna podpora registra týkajúca sa akcií, ktoré si kladú za cieľ predchádzať zneužívaniu a zlepšovať zabezpečenie a dôveryhodnosť domény .eu sa považuje za dôležitú a bude sa naďalej podporovať v digitálnom prostredí, v ktorom sa hrozba a dosah počítačovej kriminality výrazne zvýšili. Európska komisia bude pokračovať vo svojej pravidelnej a konštruktívnej komunikácii s registrom s cieľom udržať doménu najvyššej úrovne .eu v rámci najvyšších štandardov systému DNS, aby sa stala príponou, pre ktorú sa Európania rozhodnú. Závery týkajúce sa fungovania domény najvyššej úrovne .eu sa znova vypracujú v roku 2018, kedy budú k dispozícii výsledky priebežného hodnotenia REFIT.



PRÍLOHA ·Štatistické údaje domény .eu v porovnaní s registrami CENTR, koniec 1. štvrťroka 2017